મહત્ત્વાકાંક્ષાની વાતને કારણે જ કદાચ મામલો વધારે ચગ્યો છે. એવું માનવામાં આવે છે કે નિક્કી હેલી પ્રમુખપદની ચૂંટણી પણ લડવા માગે છે. એવી પણ ચર્ચા છે કે ડોનાલ્ડ ટ્રમ્પ ચાર વર્ષની બીજી ટર્મ જીતી શકે તેમ લાગતું નથી. તે સંજોગોમાં નિક્કી હેલીએ તૈયારીઓ શરૂ કરી દીધી છે અને ટ્રમ્પ કેમ્પનો સાથ આ સંજોગોમાં મળી રહે તેવી તેમની ગણતરી છે. ફક્ત એક દાયકાથી જ રાજકારણમાં પ્રવેશેલા 45 વર્ષના નિક્કી હેલીએ બહુ ઝડપથી પ્રગતિ કરી છે. અમેરિકાના વહીવટીતંત્રમાં અગાઉ પણ ભારતીય મૂળના લોકોને સ્થાન મળતું રહ્યું છે, પણ પ્રથમવાર નિક્કીને કેબિનેટ કક્ષાએ સ્થાન મળ્યું છે.